Ellen Adelaide Brandenborg blev fejret af familien, da hun fyldte 109 for to år siden. Siden da er hun blevet Danmarks ældste.

Hun er født i en tid, hvor hestevogne kørte rundt på brostenbelagte gader, og hvor lyset i lamperne ikke kom fra elektricitet.

Ellen Adelaide Brandenborg fra Aarhus er Danmarks ældste nulevende person. Hun kom til verden den 7. januar 1906 og kan således fejre intet mindre end sin 111. fødselsdag i dag, lørdag.

Læs også Fylder 109 år: Ellen er Aarhus' ældste

TV 2 | ØSTJYLLAND besøgte sidst Ellen Adelaide Brandenborg, da hun fyldte 109 år - altså for to år siden. Dengang var hun klar med et par gode råd, hvis man gerne vil gøre hende kunsten efter.

- Du skal leve sundt. Du må ikke begynde at ryge, og du må heller ikke tage alle de her beskidte stoffer, som ungdommen køber i dag, fortalte hun.

02:14 VIDEO: Vi besøgte Ellen Adelaide Brandenborg, da hun fyldte 109 år. Se et tv-indslag fra fødselsdagen her. Luk video

Ellen Adelaide Brandenborg er født i Skørping i Nordjylland og flyttede som 23-årig til Canada for at arbejde. Der mødte hun sin mand, Carl Brandenborg, som hun senere fik fire børn sammen med.

Parret slog sig senere ned i Aarhus og levede sammen, indtil Carl Brandenborg døde i 1983. Siden har Ellen Adelaide Brandenborg været enke. Hun bor i dag på Lokalcenter Søholm i Stavtrup.